Hva er Neotigason(Acitretin)?

Neotigason er et legemiddel som har kjemisk likhet med vitamin A. Denne medisinen brukes vanligvis mot psoriasis, men også ved andre hudsykdommer med fortykket hud.

Hvordan virker Neotigason (Acitretin)?

Neotigason påvirker hudens modning, deling og forhorning av cellene i overhuden slik at huden normaliseres. Medisinen virker også svakt betennelsesdempende i psoriasishud.

Hvordan skal du ta Neotigason (Acitretin)?

Hele døgndosen, vanligvis mellom 10-50mg, tas samtidig. Vitamin A er et fettløslig vitamin. For å sikre godt opptak av medisin fra tarmen, skal denne medisinen tas sammen med mat, helst middagsmat eller annen mat som inneholder noe fett.

Hva med bivirkninger?

Mange kan oppleve birvirkninger ved bruk av Neotigason(Acitretin). De vanligste bivirkningene er tynnere hud, tørre og sprukne lepper, rødme og flassing i huden. Neseblødning kan forekomme, det samme gjelder hodepine og tendens til hårtap. Noen pasienter kan også oppleve stivhet og smerter i muskler og ledd. Sjeldne bivirkninger kan forekomme, det er da viktig å ta kontakt med hudlegen din.

Neotigason(Acitretin) kan føre til endringer av noen blodprøver, vanligvis leverprøver og fettstoffverdier. Det er derfor nødvendig med kontrollprøver før og under behandlingen.

De fleste bivirkninger er heldigvis ikke alvorlige og kan håndteres ved hjelp av fuktighetsgivende og fuktighetsbevarende midler. Mer plagsomme eller alvorligere bivirkninger kan føre til dosereduksjon eller at man slutter helt med medisinen.

Neotigason(Acitretin) og kvinner

Neotigason er fosterskadelig og skal ikke brukes av gravide. Dersom kvinner i fertil alder har fått denne medisinen, skal de ikke bli gravid før tidligst 2 år etter avsluttet behandling. Dersom stoffet brukes under graviditet, vil det føre til alvorlige og livstruende skader på fosteret! Kvinner må derfor bruke sikker prevensjon i hele behandlingstiden og i 2 år etter avsluttet behandling.

Andre opplysninger

Bivirkninger som tørr hud og sprukne lepper kan lindres ved bruk av fuktighetskrem. Hudlegen din kan hjelpe deg med å finne passende produkter.

Ved bruk av Neotigason(Acitretin) kan man bli mer følsom for sollys.

Medisinen skal kun benyttes av pasienten. Gi aldri medisinen til noen andre!

Har du spørsmål, kan du henvende deg til:

Hudavdelingen, Haukeland universitetssykehus

Telefon: 55973950

www.helsebergen.no